OKB: “Vrasjet e nderit” – mbi 5 mijë raste në të gjithë botën
Ky dënim u jepet grave që dyshohen të kenë pasur marrëdhënie seksuale të papranueshme
Shazia Kajum ka jetuar pesë vjet në një vendstrehim. Ajo nuk mund t’i kërkonte ndihmë anëtarëve të familjes së saj, sepse ajo fshihej pikërisht nga ato. Krimi i zonjës Kajum ishte se donte të ndahej nga kushëriri i saj me të cilin prindërit e kishin detyruar të martohej kur kishte qenë me pushime në Pakistan. Zonja Kajum thotë se ajo ndjehej e vetme, e izoluar dhe gati të bënte vetvrasje, deri kur takoi Jasvinder Sangerën. Zonja Sangera kishte një histori të ngjashme. Prindërit e saj ishin përpjekur ta detyronin të martohej, por ajo kishte ikur dhe ishte fshehur për vite me radhë. Vetëm pasi motra e saj Robina kishte kryer vetvrasje për shkak të martesës së saj abuzive, Sangera kishte vendosur të bëhej aktiviste. Zonja Sanghera ka shkruar një libër rreth përvojës së saj dhe ka krijuar shtëpi strehimi dhe lidhje telefonike që kanë ndihmuar mijëra gra në Britani që detyrohen t’u ikin martesave të detyruara apo dhunës së nderit. Kjo çështje ka filluar të tërheqë vemëndjen e opinionit publik. Në vitin 2007, gjuajtja me gurë për vdekje e një adoleshenteje kurdo-irakiane, Dua Khalil, u transmetua në të gjithë botën. Ajo akuzohej se kishte pasur lidhje me një njeri me fe të ndryshme nga ajo. Diana Nammi, nga Fushata Ndërkombëtare kundër Vrasjeve të Nderit, thotë se krimet e nderit janë problem global. Disa vrasje nderi kanë tërhequr më shumë vëmendjen në Britani. Babai i 16-vjeçares Heshu Yones e vrau atë se kishte lidhje me një kristian. Banaz Mahmud i kërkoi të dashurit të saj ta inçizonte në spital pasi u sulmua nga familja e saj. Në video, ajo thotë se babai dhe xhaxhai i saj ishin përpjekur ta vrisnin sepse ajo kishte rënë në dashuri me një djalë me të cilin familja nuk e lejonte të martohej. Më vonë, policia e gjeti trupin e saj në një valixhe. Të dy burrat u dënuan për vrasje. Zonja Sangera beson se policia nuk bëri sa duhej për Banazin sepse nuk e kishte marrë çështjen e saj aq seriozisht. Zyrtarët qeveritarë thonë se në Britani ka 12 vrasje nderi në vit dhe tani policia, mjekët dhe mësuesit po trajnohen për të vërejtur shenjat se ku mund të ketë abuzime. Vernon Coaker është ministri i vrasjeve të nderit. Shazia Kajum nuk fshihet më. Tani ajo është zëdhënëse e Njësisë së Martesave të Detyruara që sponsorizohet nga qeveria. Ajo merret me shkollat që e shmangin këtë problem. Shazia Kajum dhe të tjerë si ajo shpresojnë se puna e tyre do t’i bindë prindërit dhe publikun e gjerë se vrasjet e nderit janë si gjithë vrasjet e tjera dhe duhet të parandalohen. //ii